A Bizottság 716/2001/EK rendelete
(2001. április 10.)
a csemegeszőlő forgalmazási előírásának megállapításáról szóló 2789/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2826/2000/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,
mivel:
(1) A csemegeszőlő forgalmazási előírásának megállapításáról szóló, 1999. december 22-i 2789/1999/EK bizottsági rendelet [3] melléklete megállapítja a csemegeszőlő méret szerinti osztályozásával, megjelenésével és jelölésével kapcsolatos előírásokat.
(2) A világpiac átláthatóságának biztosítása érdekében ezeket a rendelkezéseket módosítani kell. Az Egyesült Nemzetek Európai Gazdasági Bizottsága által a csemegeszőlőre ajánlott előírást nemrég módosították, hogy engedélyezzék az egyes csomagolási egységekben a Chasselas rouge és a Chasselas blanc fajták keverését, hogy speciális címkézéssel lássák el a növényházban termesztett és ezáltal különleges méret szerinti osztályozási szabályok alá tartozó szőlőket, továbbá, hogy tisztázzanak egyes, a kis fogyasztói csomagolásokkal kapcsolatos rendelkezéseket.
(3) Több új fajta termesztése fokozódik. Ezért ezeket a fajtákat - nagyszemű vagy kisszemű fajtaként - be kell illeszteni a csemegeszőlő közösségi minőségi előírásának függelékébe.
(4) Az e rendeletben foglalt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
A 2789/1999/EK rendelet melléklete a következőképpen módosul.
1. A III. címben (A méretre vonatkozó rendelkezések) a negyedik albekezdés helyébe a következő szöveg lép:
"Minden osztályban: a legfeljebb 1 kg nettó tömegű fogyasztói csomagolási egységek mindegyike tartalmazhat a feltüntetett tömeg beállításához egy kisebb fürtöt a táblázatban megadott, vonatkozó legkisebb tömegű fürtnél, azonban ennek a fürtnek meg kell felelnie az adott osztály többi követelményének."
2. Az V. cím (A külső megjelenésre vonatkozó rendelkezések) A. részében (Egyneműség) a második albekezdés helyébe a következő szöveg lép:
"A legfeljebb 1 kg nettó tömegű kis fogyasztói csomagolási egységek esetén a szőlőfajta és az eredet egyneműsége nem követelmény."
3. Az V. cím (A külső megjelenésre vonatkozó rendelkezések) A. része (Egyneműség) a harmadik albekezdés után a következő albekezdéssel egészül ki:
"A Chasselas fajta esetén az egyes csomagolási egységekben lehetnek eltérő színű fürtök, dekorációs célból."
4. A VI. címben (A jelölés előírásai) a B. rész (A termék megnevezése) a következő francia bekezdéssel egészül ki:
"- adott esetben "növényházban termesztett"."
5. A függelék 2. a) pontja (Nagyszemű fajták) a következő fajtákkal egészül ki:
"Danuta" a "Danlas" után,
"Isa" az "Imperal Napoleon" után,
"Ora" az "Olivette noire" után,
"Prima" a "Planta Nova" után.
6. A függelék 2. b) pontja (Kisszemű fajták) az "Exalta" fajtával egészül ki a "Delizia di Vaprio" után.
7. A IV. címben (Megengedett eltérések) a B. rész helyébe a következő szöveg lép:
"B. Méreteltérések
i. "Extra" osztály és I. osztály
A fürtök 10 tömegszázaléka lehet olyan, amely nem felel meg az adott osztály méretelőírásainak, de megfelel a közvetlenül alatta lévő osztály előírásainak.
ii. II. osztály
A fürtök 10 tömegszázaléka lehet olyan, amely nem felel meg az adott osztály méretelőírásainak, de 75 g-nál nagyobb."
2. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ezt a rendeletet a hatálybalépését követő hónap első napjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. április 10-én.